b'\n_START_ARTICLE_\nSietuva (ansamblis)\n_START_PARAGRAPH_\nSietuva \xe2\x80\x93 jaunimo tautini\xc5\xb3 \xc5\xa1oki\xc5\xb3 ansamblis, \xc4\xafkurtas 1956 m. keleto mergin\xc5\xb3 iniciatyva. Ansamblis greitai i\xc5\xa1augo: 2-ame savo gyvavimo de\xc5\xa1imtmetyje j\xc4\xaf lank\xc4\x97 apie 80 \xc5\xa1ok\xc4\x97j\xc5\xb3, per metus kolektyvas dalyvaudavo apie 30 koncert\xc5\xb3. Be to, jame buvo sukurtas liaudies instrument\xc5\xb3 orkestras. Sietuva ypa\xc4\x8d klest\xc4\x97jo Soviet\xc5\xb3 S\xc4\x85jungos laikais, tod\xc4\x97l koncertavo daugelyje sovietini\xc5\xb3 respublik\xc5\xb3 ir peln\xc4\x97 pripa\xc5\xbeinim\xc4\x85 kvietimais dalyvauti Pasauliniame jaunimo festivalyje bei XX vasaros olimpin\xc4\x97se \xc5\xbeaidyn\xc4\x97se Maskvoje.\n_START_SECTION_\nApie ansambl\xc4\xaf\n_START_PARAGRAPH_\n\xc5\xa0iandien Sietuvos ansambl\xc4\xaf sudaro \xc5\xa1oki\xc5\xb3 trup\xc4\x97 ir liaudies instrument\xc5\xb3 orkestras, dauguma nari\xc5\xb3 \xe2\x88\x92 \xc4\xafvairi\xc5\xb3 Vilniaus universitet\xc5\xb3 studentai. Kolektyvas, ie\xc5\xa1kodamas nauj\xc5\xb3 k\xc5\xabrini\xc5\xb3, siekdamas atgaivinti ankstesnius, bendradarbiauja su profesionaliais choreografais, \xc4\xaf repertuar\xc4\x85 stengiamasi \xc4\xaftraukti daugiau autenti\xc5\xa1kais etniniais \xc5\xa1altiniais besiremian\xc4\x8di\xc5\xb3 k\xc5\xabr\xc4\x97j\xc5\xb3 darb\xc5\xb3. Ansamblio siekis \xe2\x88\x92 \xc5\xa1iuolaikinei publikai t\xc4\x97vyn\xc4\x97je ir svetur skleisti liaudies kult\xc5\xabr\xc4\x85 tautiniu \xc5\xa1okiu ir daina._NEWLINE_Nauji nariai \xc4\xaf ansambl\xc4\xaf priimami kiekvien\xc4\x85 rugs\xc4\x97j\xc4\xaf.\n_START_SECTION_\nKoncertai, kelion\xc4\x97s, apdovanojimai\n_START_PARAGRAPH_\nSietuva yra nuolatin\xc4\x97 Pasaulio lietuvi\xc5\xb3 dain\xc5\xb3 \xc5\xa1ven\xc4\x8di\xc5\xb3 ir Pabaltijo \xc5\xa1ali\xc5\xb3 student\xc5\xb3 dain\xc5\xb3 ir \xc5\xa1oki\xc5\xb3 festivali\xc5\xb3 Gaudeamus dalyv\xc4\x97. Kiekvienais metais ansamblis vyksta svetur ir koncertuoja u\xc5\xbesienio \xc5\xbei\xc5\xabrovams. Kolektyvas yra dalyvav\xc4\x99s tarptautiniuose festivaliuose Belgijoje, Turkijoje, Lenkijoje, Pranc\xc5\xabzijoje, Latvijoje, Estijoje, Olandijoje, Vokietijoje ir kitur._NEWLINE_2003 m. ansamblis Sietuva, kaip geriausias met\xc5\xb3 Lietuvos tautini\xc5\xb3 \xc5\xa1oki\xc5\xb3 ansamblis, buvo apdovanotas Aukso pauk\xc5\xa1te. Ansamblio liaudies instrument\xc5\xb3 orkestras yra \xc4\xafra\xc5\xa1\xc4\x99s kompaktin\xc4\x99 plok\xc5\xa1tel\xc4\x99. Joje \xe2\x88\x92 Sietuvos ankstesni\xc5\xb3 ir vis dar atliekam\xc5\xb3 k\xc5\xabrini\xc5\xb3 melodijos.'